चंडीगढ़। सत श्री अकाल, मैं हूं आपका सुनील पाल। कुछ देर रहूंगा आपके नाल। आपका करूंगा बुरा नहीं अच्छा हाल। क्योंकि आपको जिस सुनील ग्रोवर का इंतजार है जबतक वो पहुंचे तब तक न हो बेहाल। इसलिए यही जोश बनाकर रखना, खामोशी में भी उम्मीद का दिया जलाए रखना। कुछ इन्हीं शब्दों के साथ मशहूर कॉमेडियन सुनील पाल ने शुरुआत करते हुए वीकेंड की शाम को कॉमिक लतीफों से भर दिया। पहले सुनील पाल की प्रस्तुति और फिर सुनील ग्रोवर की। दरअसल, ऐसा ही एक हंसनुमा माहौल रविवार शाम टैगोर थिएटर-18 में दिखा।
यहां चल रहे जसपाल भट्टी ह्यूमर फेस्टिवल का आखिरी में परफॉर्म करने पहुंचे थे। दोनों कॉमेडियंस की प्रस्तुति को देखने के लिए काफी संख्या में लोग यहां पहुंचे। दर्शकों की तादाद को देखकर सुनील ने सभी का शुक्रिया अदा किया। चंडीगढ़ के अपने शो को लाइफ का पहला हाउसफुल शो बताते हुए प्रोग्राम में आगे बढ़े।
एक लड़का व लड़की का जिक्र करते हुए बोले-दोनों एक महंगे रेस्टोरेंट में गए। महंगी-महंगी चीजें ऑर्डर कर डाली। लेकिन बिल के आते ही लड़के का मुंह उतर गया। उसका गला सूख गया। लड़के ने गाने से अपनी व्यथा सुनाते हुए कहा कि मुंह सुखाने की वजह तुम हो... बिल चुकाने की वजह तुम हो। दिया जाए न जाए न, ओ रे पिया रे।’
गुत्थी का दूल्हा बना गनमैन... सुनील ग्रोवर ने गुत्थी बनकर मंच पर एंट्री ली। बॉलीवुड म्यूजिक पर आड़ी टेडी कमर मटकाई। भिन्न-भिन्न डांस मूव्स करके दिखाए। फिर अपने लिए ऑडियंस के बीच से अपने लिए दुल्हा ढूंढा। गुत्थी ने एक गुहार लगाते हुए चार युवकों को इकट्ठा किया। जिसमें एक पुलिस का गनमैन भी था।
गुत्थी ने फिर सभी युवकों से खुद को प्रपोज करने को कहा। बोलीं, जो मुझे सबसे अच्छा प्रपोज करेगा वही मेरा पति बनेगा। गुत्थी की इस कसौटी पर गनमैन खरा उतरा। उसे अपना साथी चुनते हुए गुत्थी ने गीत तुम ही हो...पर डांस किया।
एंट्री फीस नहीं थी, 15 से 20 मिनट में भर गया हॉल
फेस्ट में एंट्री फीस नहीं थी। इसलिए शाम 4 बजे से ही लाइनें अंदर जाने के लिए लग गई थी। शाम 6 बजे जैसे ही टैगोर थिएटर का गेट खुला लगभग पंद्रह से बीस मिनट के बीच ही पूरा हाल भर गया। बैठने से लेकर कॉरिडोर में खड़े होना के लिए भी लोगों को मशक्कत करनी पड़ी। तकरीबन सात बजे के आसपास सुनील पाल ने मंच संभाला। लोग फेस्ट में परफॉर्मेंस को एंजॉय कर पाएं इसलिए थिएटर के बाहर खासतौर पर स्क्रीन लगाई गई थी।
hin_Deva hin_Deva hin_Deva hin_Deva hin_Deva hin_Deva hin_Deva